Predkladacia správa

Zákon č. 666/2004 Z. z. o ochrane pred povodňami v znení neskorších predpisov ustanovuje povinnosť MŽP SR v spolupráci s MV SR predkladať na rokovanie vlády SR správy o priebehu a následkoch povodní v Slovenskej republike po povodniach s mimoriadnymi následkami alebo po určitom časovom období. Vláda SR v uznesení č. 73 z 27. januára 2010 uložila ministrovi životného prostredia SR v spolupráci s podpredsedom vlády a ministrom vnútra SR predložiť do 28. februára 2010 materiál „Správa o priebehu a následkoch povodní na území Slovenskej republiky za obdobie január až august 2009“.
Správa o priebehu a následkoch povodní na území Slovenskej republiky za obdobie január až august 2009 je vypracovaná zo súhrnných správ o priebehu a následkoch povodní a o vykonaných opatreniach predložených krajskými úradmi životného prostredia a z podkladov, ktoré pripravili Ministerstvo vnútra SR, Ministerstvo pôdohospodárstva SR, Ministerstvo zdravotníctva SR, ostatné ústredné orgány štátnej správy, Slovenský hydrometeorologický ústav a správca vodohospodársky významných vodných tokov, ktorým je Slovenský vodohospodársky podnik, š. p.
V období január až august 2009 boli na území Slovenskej republiky 201-krát vyhlásené stupne povodňovej aktivity. Počas období, keď bol vyhlásený II. stupeň povodňovej aktivity a III. stupeň povodňovej aktivity, boli na vykonávanie povodňových zabezpečovacích prác vynaložené finančné prostriedky v celkovej výške 1 280 820 eur. Na povodňové záchranné práce, ktoré vykonávali obce, útvary Hasičského a záchranného zboru, útvary Policajného zboru SR, Ozbrojené sily SR a regionálne úrady verejného zdravotníctva, boli vynaložené v období január až august 2009 finančné prostriedky vo výške 1 374 033 eur.
Povodne za obdobie január až august 2009 spôsobili povodňové škody vo výške 7 389 963 eur, z toho na majetku obyvateľov 1 653 731 eur (22 %), obcí 2 787 432 eur (38 %), štátu 2 367 475 eur (32 %), samosprávnych krajov 415 353 eur (6 %) a podnikateľských subjektov 165 972 eur (2 %).
Podľa zákona č. 666/2004 Z. z. o ochrane pred povodňami v znení neskorších predpisov je vykonávanie povodňových zabezpečovacích prác a povodňových záchranných prác povinnosť príslušných subjektov uložená zákonom. Ministerstvo životného prostredia SR a Ministerstvo vnútra SR po konzultácií s Ministerstvom financií SR predkladajú návrh uznesenia vlády SR, v ktorom sa navrhuje súhlasiť s použitím 2 654 853 eur uvoľnených z rezervy vytvorenej v rozpočtovej kapitole Všeobecná pokladničná správa.
Predkladaný materiál je voľne prístupný verejnosti.